“มาสด้า” ประกาศเรียกคืนรถยนต์กว่า 11,449 คันในจีน หลังพบชิ้นส่วนบกพร่อง
 "มาสด้า" ประกาศเรียกคืนรถยนต์กว่า 11,449 คันในจีน หลังพบชิ้นส่วนบกพร่อง
19 ส.ค. 2559

สำนักงานควบคุมคุม ตรวจสอบ และกักกันคุณภาพของจีน ซึ่งเป็นหน่วยงานเฝ้าระวังคุณภาพสินค้า เปิดเผยว่า มาสด้า มอเตอร์ ประกาศเรียกคืนรถยนต์นำเข้าทั้งหมด 11,449 คันในประเทศจีน เนื่องจากพบจุดบกพร่องในชิ้นส่วนของปีกนกด้านล่าง
โดยการเรียกคืนรถยนต์ครั้งนี้ประกอบด้วยรถยนต์รุ่น CX-7 ซึ่งผลิตในระหว่างวันที่ 1 ต.ค.2552 ไปจนถึงวันที่ 1 ส.ค.2555 และรถยนต์รุ่น CX-9 ซึ่งผลิตขึ้นในระหว่างวันที่ 19 พ.ย. 2555 ไปจนถึงวันที่ 24 ธ.ค.2556 โดยจะเริ่มเรียกคืนรถยนต์รุ่น CX-7 ตั้งแต่วันที่ 12 ธ.ค. 2559 และจะเรียกคืนรถยนต์รุ่น CX-9 SUV ในวันที่ 14 เม.ย. 2560
ทั้งนี้มาสด้าได้พบรถยนต์ทั้งสองรุ่นมีความบกพร่องในชิ้นส่วนของปีกนกด้านล่าง โดยมาสด้าได้รับปากที่จะดำเนินการแก้ไขชิ้นส่วนที่บกพร่องให้โดยไม่เสียค่าใช้จ่าย
ขณะที่บริษัทผู้ผลิตยานยนต์ทั้งระดับโลกและของจีนมีบันทึกการเรียกคืนรถยนต์แล้วกว่า 8.8 ล้านคันในช่วงครึ่งปีแรก ซึ่งมากกว่าช่วงเวลาเดียวกันของปีที่ผ่านมาสูงกว่า 1 เท่าตัว สำนักข่าวซินหัวรายงาน